Radwor (BHR/SN). Měnjateho wjedra dla so tuchwilu wjele ludźi z gripu bědźi. Jako škit je znate, zo trjeba čłowjek dosć witamina C. Njezadźiwa tuž, zo su citrusowe płody požadane. Zo hodźi so efekt tež z domoródnym wudźěłkom docpěć, zhonichu wopytowarjo zarjadowanja zašły pjatk w Radworskim „Słodeńku“. Křesćan Sćapan a swójbni běchu prosyli na zajimawy a słódny wječork, na kotrymž wjerćeše so wšitko kołowokoło kisykała. Sćapan skedźbni mjez druhim na stawizniski wuznam pojědźe jako prowiant na dołhich jězbach namórnikow jako škit přećiwo strašnej chorosći skorbut. Dźiwaše při tym na to, informacije w dobrej serbšćinje podać. Zdobom rozprawješe wo tym, zo je wjacore razy ze šulerjemi Radworskeje šule kisykał dźěłał.
szl_Latn